Afrikaans: In 2008 word die Nobelprys vir Letterkunde vir die veertiende keer aan ’n Franse skrywer, in hierdie geval Jean-Marie Gustave Le Clézio, toegeken. Hoewel verskeie van sy tekste in Engels, Duits en Sweeds beskikbaar is, was Afrikaanssprekende lesers tot onlangs op Nederlands aangewys om die sluitsteen van sy oeuvre, L’Africain, te kan lees. Die 2010-verskyning van Die Afrikaan by SUN PReSS dien enersyds as ’n gevallestudie van die stand van Frans/Afrikaanse literêre vertaling in Suid-Afrika. Andersyds is die grotendeels outobiografiese teks essensiële leesstof vir die herkenning van temas, gebeure en karakters wat ook in ander Le Cléziaanse romans voorkom. Die kartering van die verskillende stappe van die publikasieproses lê sekere taalbehoude by Le Clézio bloot wat slegs verklaar kan word deur die tematiese ooreenkomste met ander outobiografiese romans in sy oeuvre, onderhoude met die skrywer en insigte van die bekendste Le Clézio-kenners. Dit is ’n unieke geval waar die vertaalproses lig werp op die dieperliggende betekenis van ’n literêre teks.